ພວກ Hackers ລັກ​ຂໍ້ມູນ ພະນັກງານ ລັດຖະບານ ສຫລ​ ຫຼາຍກວ່າ 5 ລ້ານ 6 ​ແສນຄົນ
ຄະນະສືບສວນ​ ສະຫະລັດ ​ໄດ້​ບອກ​ພວກ​ນັກ​ຂ່າວ​ວ່າ ພວກ​ເຂົາ​ເຈົ້າ​ເຊື່ອ​ວ່າ ລັ​ດຖະບານ​ຈີນ ​ແມ່ນ​ເປັນ​ຜູ້​ຮັບຜິດ ຊອບ​ ໃນ​ການ​ລັກຂະໂມຍ ຂໍ້ມູນດັ່ງກ່າວ.
ພວກ Hackers ທີ່ໄດ້ລັກຂະໂມຍເອົາຂໍ້ມູນທາງອິນເຕີແນັດ ຂອງບັນດາພະນັກງານລັດຖະບານ ສະຫະລັດຫຼາຍລ້ານຄົນ ນັ້ນສາມາດລັກເອົາພາບແປະໂປ້ແລະລາຍມືໄປ ຫຼາຍກວ່າທີ່ ໄດ້ຄາດຄິດໄວ້ໃນຕອນທຳອິດ ອິງຕາມສຳນັກງານລັດຖະບານ ທີ່ໄດ້ຖືກໂຈມທາງອິນເຕີແນັດ ໃນລາຍງານຂອງວັນພຸດວານນີ້ ຫ້ອງການຄຸ້ມຄອງພະນັກງານ ຂອງລັດຖະບານກາງສະຫະລັດໄດ້ກ່າວວ່າ ການສືບສວນສອບ ສວນເພີ້ມຕື່ມ ໄດ້ເປີດເຜີຍໃຫ້ເຫັນວ່າ ມີປະຫວັດແປະໂປ້ ແລະລາຍມື 5 ລ້ານ 6 ແສນຄົນ ທີ່ໄດ້ເກັບກຳໄວ້ນັ້ນ ໄດ້ຖືກລັກຂະໂມຍໄປຈາກການໂຈມຕີ ຄືຫຼາຍກວ່າ 5 ເທົ່າ ທີ່ໄດ້ຄາດຄິດໄວ້ໃນຕອນຕົ້ນໆນັ້ນ ການໂຈມຕີ ທີ່ໄດ້ຄົ້ນພົບເປັນຄັ້ງທຳອິດ ໃນຕົ້ນປີນີ້ ໄດ້ມີຜົນກະທົບຕໍ່ພະນັກງານ ທັງໃນປະຈຸບັນ ແລະອະດີດ ເກືອບ 22 ລ້ານຄົນ ພ້ອມທັງໃບສະໝັກວຽກງານ ແລະຄອບຄົວຂອງພວກເຂົາເຈົ້າ ຄະນະສືບສວນສອບສວນສະຫະລັດ ໄດ້ບອກກັບພວກນັກຂ່າວເປັນການສ່ວນຕົວວ່າ ພວກເຂົາເຈົ້າເຊື່ອວ່າ ລັດຖະບານຈີນ ແມ່ນເປັນຜູ້ຮັບຜິດຊອບໃນການລັກຂະໂມຍຂໍ້ມູນດັ່ງກ່າວ ແຕ່ວ່າທາງເຈົ້າໜ້າທີ່ຍັງບໍ່ທັນໄດ້ກ່າວຫາຢ່າງເປັນການເປີດເຜີຍເທື່ອ ເປັນທີ່ຄາດກັນວ່າ ປະທານາທິບໍດີສະຫະລັດ ທ່ານບາຣັກ ໂອບາມາ ຈະນຳເອົາບັນຫາເລື້ອງການໂຈມຕີທາງອິນເຕີແນັດ ຂຶ້ນມາໂອ້ລົມກັນ ເວລາທ່ານພົບປະກັບປະທານປະເທດຈີນ ທ່ານ Xi Jinping ທີ່ທຳນຽບຂາວ ໃນການມາຢ້ຽມຢາມສະຫະລັດ ໃນສັບປະດານີ້ ລັດຖະບານທ່ານໂອບາມາ ກ່າວວ່າ ການໂຈມຕີທາງອິນເຕີແນັດ ໂດຍສະເພະການລັກຂະໂມຍຄວາມລັບທາງດ້ານການຄ້າ ແມ່ນໄດ້ກາຍມາເປັນບັນຫາສຳຄັນທີ່ສ້າງຄວາມຂຸ່ນ ເຄື່ອງບໍ່ພໍໃຈ ໃນສາຍພົວພັນລະຫວ່າງສະຫະລັດແລະຈີນ ເຖິງຢ່າງນັ້ນກໍຕາມ ເຈົ້າໜ້າທີ່ທຳນຽບຂາວ ກໍຍັງມີຄວາມລັງເລໃຈທີ່ຈະນຳເອົາເລື້ອງການໂຈມຕີຕໍ່ຫ້ອງການຄຸ້ມຄອງພະນັກງານຂອງລັດຖະບານກາງ ຂຶ້ນມາໂອ້ລົມ ຊຶ່ງເຫັນວ່າເປັນການກໍລະນີຈາລະກຳແບບດັ້ງເດີມຂອງລັດຖະບານນັ້ນ